**КОНАЧНИ ПРЕДЛОГ (22.07.2020.)**

На основу члана 55. Закона о правима бораца, војних инвалида, цивилних инвалида рата и чланова њихових породица („Службени гласник Републике Србије”, број 18/20) министар за рад, запошљавање, борачка и социјална питања прописује

ПРАВИЛНИК

О ДОДАТКУ ЗА НЕГУ

ПО ЗАКОНУ О ПРАВИМА БОРАЦА, ВОЈНИХ ИНВАЛИДА, ЦИВИЛНИХ ИНВАЛИДА РАТА И ЧЛАНОВА ЊИХОВИХ ПОРОДИЦА

Члан 1.

Овим правилником прописују се медицинске индикације за разврставање војних инвалида и цивилних инвалида рата од I до IV групе, као и корисника права на месечно новчано примање у степене додатка за негу.

Члан 2.

У први степен додатка за негу разврстава се војни инвалид и цивилни инвалид рата I групе код кога постоји оштећење организма предвиђено у Листи процената инвалидитета (у даљем тексту: Листа) која је саставни део Правилника о утврђивању процента инвалидитета војних инвалида и цивилних инвалида рата („Службени гласник Републике Србије”, број\_\_/20), у следећим тачкама:

- 67 Ексартикулација обе руке у рамену;

- 121б Ексартикулација у куку – обе ноге;

- 124 Обострана парализа лумбосакралног плексуса;

- 150г Клинички утврђена епилепсија настала услед повреде или болести кад су напади веома чести, једном или више пута дневно;

- 157 Слепило, односно губитак вида на оба ока;

- 192 Најтежи случајеви булбарне парализе;

- 200 г Паркинсонизам – најтежег степена;

- 206 Консолидоване фрактуре кичме, са флакцидном параплегијом или спастичном параплегијом у флексији – трајна непокретност и везаност за постељу;

- 207г Консолидоване фрактуре цервикалног дела кичме, са лезијом цервикалне медуле и паретичним појавама на горњим и доњим екстремитетима – најтежи облици – инвалид непокретан и не може да се служи рукама;

- 208г Церебрални атаксички синдром после трауме (за прве две године привремено, а после трајно) – најтежи облици – немогућност кретања услед атакција;

- 209г Клинички утврђен полинеуритички синдром до стабилизације се оцењује привремено а после трајно – најтежи облици – тешка оштећења мотолитета са атрофијама, тешким трофичним сметњама и потпуном одузетошћу екстремитета – инвалид непокретан.

Изузетно од одредбе става 1. овог члана, у први степен додатка за негу може се разврстати и војни ивалид и цивилни инвалид рата I групе код кога постоје и друга оштећења (обострана ампутација екстремитета, ексартикулација ноге у куку, деменција, прогресивна раширена активна туберкулоза са развијеном кахексијом и другим тешким компликацијама), која војног инвалида и цивилног инвалида рата чине неспособним за вршење свих основних животних потреба и захтевају непрекидну негу и помоћ другог лица.

Члан 3.

У други степен додатка за негу разврстава се војни инвалид и цивилни инвалид рата I групе код кога постоји оштећење организма из Листе, које није наведено у члану 2. став 1. овог правилника.

Члан 4.

Војни инвалид и цивилни инвалиди рата II, III или IV групе, код кога постоји оштећење организма за које је, заједно са војним инвалидитетом, у Листи предвиђено 100% – I група војног инвалидитета разврстава се, и то:

1. у други степен додатка за негу – ако је укупно оштећење организма обухваћено чланом 2. овог правилника;
2. у трећи степен додатка за негу – ако је укупно оштећење организма обухваћено чланом 3. овог правилника.

Члан 5.

Корисник права на месечно новчано примање, које је остварио по основу признатог својства војног инвалида од V до X групе, цивилног инвалида рата од V до VII групе, корисника породичне инвалиднине, борца из члана 5. тач. 3) и 4) Закона о правима бораца, војних инвалида, цивилних инвалида рата и чланова њихових породица и члан уже породице овог борца након његове смрти, код кога постоји укупно оштећење организма за које је у Листи предвиђено 100% – I група војног инвалидитета, разврстава се и то:

1. у четврти степен додатка за негу – ако је укупно оштећење организма обухваћено чланом 2. овог правилника;
2. у пети степен додатка за негу – ако је укупно оштећење организма обухваћено чланом 3. овог правилника.

Члан 6.

Даном ступања на снагу овог правилника престаје да важи Правилник о медицинским индикацијама за разврставање војних инвалида у степене додатка за негу и помоћ („Службени лист СРЈ”, бр. 37/98).

Члан 7.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: \_\_\_\_\_\_\_\_\_\_\_\_\_\_\_\_/2020

У Београду, \_\_\_\_\_\_ 2020. године

|  |
| --- |
| Министар  за рад, запошљавање,  борачка и социјална питања  \_\_\_\_\_\_\_\_\_ |